Hlina, Alojz, poslanec NR SR (2014-07-11):
Vážená pani predsedajúca, vážený pán guvernér, vážené kolegyne, kolegovia, správa o stave finančného trhu v zásade hovorí, že to, čo hovorí, kto chce, nech si prečíta, ale hovorí aj o bankách a že tam je všetko v poriadku, dokonca prekvapivo dobre sme na tom, kondícia výborná, čiže nič by nemalo brániť tomu, aby sme sa na niektoré veci pozreli hlbšie a trošku inou optikou, to znamená, nie v prospech úzkej skupiny ľudí, ale poťažmo by nebolo sem-tam zlé aj sa zaujímať, že problémami bežných ľudí. Pán minister, teraz na tejto schôdzi sme to už doschvaľovali, taký hrubý bol zákon o bankách, to je ináč tiež zaujímavé. Neexistuje zákon o nebankách, resp. o ňom neviem, viete, nebanky tu kontroluje iba ŠOI-ka, to je zaujímavé, že predavačov topánok a nebanky, ktoré podľa mňa, už majú niektoré možno aj viac peňazí vonku, ako niektorá banka, kontrolujú tie isté pani, čo kontrolujú predavačky s topánkami. To je tiež také celkom milené, ale na naše pomery, zdá sa, že to nevyrušuje zatiaľ nikoho, resp. nevyrušuje tak silno, aby sme trošku pridali informácie, ktoré človek zľahka zachytáva, že sa v tom ide niečo diať. Teším sa tomu, že sa v tom ide niečo diať, to znamená, že už aj tie naše slávne nebanky budú kontrolovať nie panie, ktoré zvykli kontrolovať topánky, ale že niekto, kto tomu rozumie o niečo viac a dokonca sa tomu venujú profesionálne, a to, že tam jazdia na nejakom lepšom aute, to by som ja nepreceňoval, lebo však keby už Národná banka nemala jedno poriadne auto, tak kto by tu už mohol mať poriadne auto? Čiže tomu ja sa teším, že sa tieto veci k tomu hýbu a prečo to hovorím? Hovorím to preto, že naozaj niekedy neviem, ako sa tie politiky zameriavajú v prospech koho. Takže ak sú naše banky na tom tak, ako sú a vyzerá, že sú dobre, ak ideme už konečne riešiť nejakým spôsobom nebanky, tak pri tej príležitosti, ja som sa to pokúšal pánovi Kažimírovi dostať do zákona, nepustilo ma to, ale poviem to aj vám, nech teda sa už o tom rozhovorí, rozpráva viac. Je na čase urobiť aj iné opatrenia a jedno z tých opatrení je, že vzhľadom na situáciu, ktorá je špeciálne v niektorých vybraných oblastiach, ľudia tu bojujú s primárnou agresiou. Hej, veci, ktoré sme nepoznali, alebo sme videli v televízore, tak sa s ňou začíname pomaly na dennodennej báze v určitých regiónoch stretávať. Proste je to tak. Nemôžeme si zatvárať oči, ale je to tak a zdá sa, že to tak aj nejakú dobu bude. Špeciálne z dôchodcov sme urobili terče. U dôchodcu je predpoklad relatívne vysoký, že vzhľadom na jeho konzervatívne návyky, chudáčisko, v tom kredenci alebo v skrini medzi pulóvrami, nejakých tých 500 euro bude mať. A pri tej príležitosti ma mrzí to, že ak banky hrajú takú hru, ony vždycky vedia dobre hrať tú hru, že jak im na kom záleží. Produkty typu senior konto, že neviem, čo všetko, ale v tom základnom parametri, ktorý skutočne dôchodcu zaujíma, to znamená v tom parametri, že on je konzervatívny užívateľ bankových služieb, on internetbanking už, žiaľ, nechcite od osemdesiatročnej pani z Čremošného, aby sa naučila robiť s internetbankingom, čiže oni sú mimoriadne konzervatívni v týchto pozíciách, tak pre nich je najdôležitejší ukazovateľ výhodnosti konta to, že či si vie vybrať peniaze v hotovosti a za aký poplatok, a tam sme mimoriadne rabiátski, tam normálne žasnem, to je až na úrovni cynizmu, hej, bankového cynizmu, ale treba už teraz v tejto chvíli povedať aj nášho, lebo my máme možnosť to ovplyvniť. Čiže z tých biednych dôchodkov, ktoré na tie účty prídu, je to nastavené tak, že 2 eurá za ten výber v hotovosti tam je. To je vec, ktorá zdá sa, že nás necháva chladným a nás štartujú iné veci, ktoré sú podľa mňa nepodstatné. Takže tam ja vidím priestor, a tam by sme sa mali venovať celý rok tomu, vytvoriť k tomu nejaké určité predpolie, vzhľadom teda aj k tej správe, že vyzerá, že naše banky tým neutrpia, že sa nezruinujú, práve naopak, že tá ich aj určitá sociálna úloha sa konečne, alebo iná úloha to nejako prejaví aj v tomto spôsobe zo spoluzodpovednosti za spoločnosť. Čiže to som chcel, pán guvernér, povedať, keby ste náhodou s niekým boli, tak, že či by to prípadne nezvážili sami a keď nie, tak naozaj poviem otvorene, teda budeme sa snažiť, čo to dá a ako to dá a cez čo to dá, aby sme zakotvili tú možnosť, že poberateľ starobných dôchodkov, proste už to je, to sa dá ľahko zistiť, však starobné dôchodky chodia iba zo Sociálnej poisťovne, poväčšine teda jak niekomu nechodia z vonku, ale vieme to pekne, krásne identifikovať. Nebude tam nejaká technická prekážka pre tých ľudí, budú mať možnosť si vybrať ten dôchodok, buď budeme hovoriť v koľkých, dvoch, troch, štyroch, piatich výberoch bez poplatku. Sekundárne tým urobíme to, že znížime predpoklad, že tí dôchodcovia budú držiteľom hotovosti v domácnostiach, čo zase nám spôsobí to, že prestanú byť terčmi pre určitých ľudí, ktorí si myslia, že sa zarába tak, že sa chodí podvádzať dôchodcov. To je, to bol ten soft verzia, že sa podvádzalo, ale už teraz ideme do hard verzie, že už sa rozbíjajú dvere a už sa tí ľudia tlčú. Takže je čas sa k tomu nejakým spôsobom postaviť. Toto je jedna z ciest, nehovorím, že to prijatím tohto na druhý deň to bude vyriešené, to nebude, ale určite to pomôže. Čiže vzhľadom k tej správe, ktorá neplače nad tým, že naše banky sú na tom zle, je to o to aktuálnejšie. Ďakujem pekne.